
MBI PAJISJEN ME LEJE VEPRIMTARIE TË TRANSPORTUESVE HEKURUDHORË

Në mbështetje të pikës 4 të nenit 102 të Kushtetutës dhe të pikës 1 të nenit 6 dhe nenit 56 të ligjit nr.9317, datë 18.11.2004 “Kodi Hekurudhor i Republikës së Shqipërisë”:
duke adaptuar	direktivat e Bashkimit Europian 95/18/KE, 2001/13/KE dhe 2004/49/KE të zbatueshme në transportin hekurudhor të udhëtarëve, mallrave dhe bagazheve;
me qëllim rregullimin, disiplinimin, monitorimin, transparencën e veprimtarisë së ushtruar ose që kërkohet të ushtrohet nga persona juridikë në fushën e transportit hekurudhor, si edhe integrimin gradual të tyre në tregun europian të transportit hekurudhor, Ministri i Punëve Publike dhe Transportit nxjerr këtë rregullore.

SEKSIONI  I

Neni  1
Objekti dhe fusha e zbatimit

1. Kjo rregullore përcakton kriteret dhe procedurat që duhen zbatuar për dhënien, kohëzgjatjen, modifikimin, pezullimin dhe heqjen e lejeve të veprimtarisë të destinuara për transportuesit hekurudhorë ekzistues ose ata që do të krijohen në të ardhmen.
2. Nga fusha e zbatimit të kësaj rregulloreje përjashtohen: 
a) transportuesit hekurudhorë që kryejnë vetëm shërbime hekurudhore qytetëse dhe rrethqytetëse të udhëtarëve në infrastruktura hekurudhore lokale dhe rajonale autonome;
b) transportuesit hekurudhorë që kryejnë vetëm veprimtarinë e transportit hekurudhor të mallrave mbi një infrastrukturë hekurudhore private, që ekziston vetëm për shërbimet e transportit të mallrave të pronarit të infrastrukturës.

Neni  2
Përkufizime

Për qëllime të kësaj rregulloreje, termat e përdorur në të kanë kuptimin si më poshtë:
a) “Autoriteti përgjegjës i lejeve të veprimtarisë” është autoriteti i ngarkuar për lëshimin e lejeve të veprimtarisë dhe/ose të operimit.
b) “Kërkuesi” është person juridik, publik ose privat (subjekti), që kërkon pajisjen me leje të veprimtarisë/leje të operimit.
c) “Leje veprimtarie” është një leje e dhënë nga autoriteti përkatës një subjekti, me anë të të cilit i njihet e drejta për të ofruar shërbime të transportit hekurudhor të mallrave dhe/ose udhëtarëve dhe bagazheve, për një periudhë të përcaktuar kohe, brenda ose jashtë vendit. Kjo cilësi mund të kufizohet me shfrytëzimin e disa llojeve të shërbimeve të transportit hekurudhor.
d) “Leje operimi” është dhënia e së drejtës transportuesve të huaj hekurudhorë për të ushtruar veprimtarinë e transportit ndërkombëtar hekurudhor në territorin shqiptar për lëvizjen e mjeteve të transportit hekurudhor që kanë vetëm stacionin e origjinës apo të destinacionit në territorin shqiptar.
e) “Ministria” është ministria përgjegjëse që mbulon veprimtarinë e transporteve në tërësi dhe që ka fushë të veprimtarisë bashkërendimin e drejtimit dhe kontrollin e veprimtarisë hekurudhore.
f) “Ministri” është personi përgjegjës për veprimtarinë e transportit, përfshirë dhe atë hekurudhor.
g) “Shërbim qytetës dhe rrethqytetës” është shërbimi i transportit hekurudhor, që i përgjigjet nevojave të një qyteti, si dhe nevojave midis këtij qyteti dhe komunave dhe fshatrave të të njëjtit rreth.
h) “Transportues hekurudhor” është çdo person juridik, publik ose privat, vendas apo i huaj, aktiviteti kryesor i të cilit është kryerja e shërbimeve të transportit hekurudhor të udhëtarëve dhe/ose mallrave dhe që siguron vetë tërheqjen; ky term mbulon, gjithashtu, edhe transportuesit që sigurojnë vetëm tërheqjen. 
i) “Transport i brendshëm hekurudhor” është transporti me hekurudhë i mallrave, udhëtarëve dhe bagazheve me itinerar që shtrihet tërësisht brenda territorit të Republikës së Shqipërisë.
j) “Transport ndërkombëtar hekurudhor” është transporti me hekurudhë i mallrave, udhëtarëve dhe bagazheve me itinerar të përshkuar nga treni i transportuesit hekurudhor, itinerar, i cili shtrihet pjesërisht në territorin tokësor të Republikës së Shqipërisë dhe që ka vetëm stacionin e origjinës ose të destinacionit në territorin shqiptar.
k) “Titullar” është personi juridik, publik ose privat (subjekti) që ka marrë një leje veprimtarie/leje operimi.

Neni  3

1. Lejet e veprimtarisë dhe lejet e operimit për ushtrimin e aktivitetit të transportit hekurudhor jepen nga ministria.
2. Drejtoria përgjegjëse për kontrollin e zbatimit të detyrimeve që rrjedhin nga kjo rregullore është drejtoria në ministri që mbulon aktivitetin e transportit hekurudhor. 

SEKSIONI  II
Kriteret e marrjes së lejes së veprimtarisë

Neni  4

1. Një person juridik, publik ose privat, i regjistruar në Republikën e Shqipërisë, ka të drejtën që të kërkojë një leje veprimtarie për të ushtruar aktivitetin e transportit hekurudhor.
2. Ministria nuk jep leje veprimtarie ose nuk zgjat afatin e vlefshmërisë së saj kur nuk plotësohen kërkesat e kësaj rregulloreje.
3. Një person juridik, publik ose privat, që plotëson kërkesat e kësaj rregulloreje, ka të drejtën të pajiset me leje veprimtarie të transportuesit hekurudhor.
4. Asnjë person juridik, publik ose privat, nuk mund të kryejë shërbime të transportit hekurudhor që hyjnë në fushën e zbatimit të kësaj rregulloreje nëse ai nuk ka një leje veprimtarie të përshtatshme për llojin e shërbimit në fjalë.
Megjithatë leja e veprimtarisë nuk i jep të drejtën që me të të hyjë në infrastrukturën hekurudhore.
5. Vlefshmëria e lejes së veprimtarisë është për të gjithë rrjetin hekurudhor kombëtar ose për një pjesë të tij për të cilën është paraqitur kërkesa për operim.
6. Në zbatim të nenit 2, pika 3 dhe të nenit 6, pika 3 të ligjit nr.9317, datë 18.11.2004 “Kodi Hekurudhor i Republikës së Shqipërisë”, me kërkesë të transportuesit hekurudhor, atij i jepet leja e veprimtarisë për të ushtruar aktivitetin e transportit hekurudhor ndërkombëtar, pas nënshkrimit të marrëveshjeve përkatëse shtetërore mbi bazën e parimit të reciprocitetit, si dhe pas plotësimit të kritereve të zbatueshme nga konventat ndërkombëtare për këtë lloj transporti.

Neni  5
Kushtet e përgjithshme të lejes së veprimtarisë

1. Çdo person juridik, publik ose privat, që kërkon marrjen e një lejeje veprimtarie i adreson një kërkesë të nënshkruar ministrisë, me postë rekomande ose me përgjigje të paguar.
2. Kërkesa paraqet:
a) tipin ose tipat e shërbimeve hekurudhore për të cilët kërkohet leja e veprimtarisë;
b) datën e parashikuar për fillimin e aktiviteteve të transportit hekurudhor.
3. Kërkesa për leje veprimtarie shoqërohet:
a) me dokumente që tregojnë që kërkuesi plotëson ose do të plotësojë kërkesat e mëposhtme: 
i) reputacionin e mirë; 
ii) gjendjen e përshtatshme financiare; 
iii) përmbushjen e kërkesave për kompetencën profesionale; 
iv) zotërimin e mjeteve tërheqëse të transportit hekurudhor dhe të mjeteve të tjera për transportin e udhëtareve dhe të mallrave sipas gjendjes teknike të kërkuar nga rregullat dhe standardet teknike dhe të sigurisë; 
b) me një fotokopje të aktit të vendimit të regjistrimit në Gjykatë ose në Regjistrin Kombëtar pranë Qendrës Kombëtare të Regjistrimit, si dhe modifikimet e kryera;
c) me një fotokopje të vendimit të emërimit të paktën të një personi të caktuar, si drejtues veprimtarie, i cili plotëson kërkesat sipas nënpikave “i” dhe “iii” të pikës 3/a të këtij neni për të drejtuar efektivisht dhe vazhdimisht aktivitetin e transportit hekurudhor të personit juridik kërkues. Ky person duhet të jetë rezident në Shqipëri.
4. Në zbatim të detyrimeve të paragrafëve 1, 2 dhe 3 të këtij neni, çdo person juridik, publik ose privat, që kërkon një leje veprimtarie për të ushtruar aktivitetin e transportuesit hekurudhor, duhet të japë të gjitha informacionet e nevojshme.

Neni  6
Plotësimi i kushtit të reputacionit të mirë

1. Personi juridik, publik ose privat, që bën kërkesë për pajisjen me leje veprimtarie për të ushtruar aktivitetin e transportuesit hekurudhor, duhet të garantojë që ai ose personat përgjegjës, të cilët menaxhojnë efektivisht dhe në mënyrë të vazhdueshme operacionet e transportit hekurudhor kanë reputacion të mirë, pra:
a) nuk janë shpallur fajtorë me vendim gjykate në Shqipëri apo në vende të tjera për krime ose shkelje serioze ligjore, përfshirë aty dhe shkeljet e rënda të kryera në fushën tregtare;
b) nuk janë bërë objekt i një procedure falimentimi;
c) nuk janë shpallur fajtorë për shkelje të rënda në fushën e legjislacionit specifik të zbatueshëm në transportin hekurudhor;
d) nuk janë në proces hetimi apo gjykimi dhe nuk janë shpallur fajtorë për shkelje serioze ose të përsëritura të detyrimeve që rrjedhin nga legjislacioni i punës, legjislacioni i mbrojtjes në punë nga legjislacioni tatimor dhe as nga detyrimet që rrjedhin nga dispozitat doganore në rastin e një personi juridik që dëshiron të kryejë transport ndërkombëtar hekurudhor.
2. Kushti i reputacionit të mirë të personit juridik, publik ose privat, që bën kërkesë për pajisjen me leje veprimtarie, si dhe i personave përgjegjës, të cilët do të menaxhojnë efektivisht dhe në mënyrë të vazhdueshme operacionet e transportit hekurudhor bëhet me vetëdeklarim, duke plotësuar formularët e aneksit 4 dhe 5 bashkëlidhur kësaj rregulloreje. 
3. Kërkesa për një reputacion të mirë konsiderohet e plotësuar edhe për personin ose personat që janë deklaruar të rehabilituar.

Neni  7
Plotësimi i kushtit për gjendjen e përshtatshme financiare

1. Kërkesat për gjendjen e përshtatshme financiare plotësohen kur kërkuesi paraqet dokumentacionin e duhur që ai disponon burime të mjaftueshme financiare, të cilat garantojnë përballimin e aktivitetit të tij për një periudhë 12-mujore.
2. Për vlerësimin e gjendjes së përshtatshme financiare, çdo kërkesë për marrjen e lejes së veprimtarisë duhet të shoqërohet me bilancin vjetor të aktivitetit të personit juridik. Në rastin kur kërkuesi nuk mund të paraqesë bilancin vjetor, atëherë ai duhet të dokumentojë të dhëna të detajuara për aspektet e mëposhtme:
a) fondet që disponon, duke përfshirë dispozitat bankare, kapacitetin huamarrës dhe kreditë;
b) fondet dhe asetet, përfshirë pronat, të cilat personi juridik mund t’i lërë peng si garanci;
c) kapitalin në përdorim;
d) kostot përkatëse, duke përfshirë kostot e blerjeve dhe paradhëniet për automjetet, tokën, ndërtesat, instalimet dhe mjetet lëvizëse hekurudhore;
e) detyrimet që rëndojnë mbi asetet e ndërmarrjes.
3. Në veçanti, subjekti kërkues duhet të paraqesë dokumentacionin e duhur që ai nuk ka detyrime të prapambetura pranë administratës fiskale, që ka paguar sigurimet shoqërore dhe shëndetësore, të cilat kanë rezultuar nga aktiviteti i mëparshëm i tij.
4. Autoriteti përgjegjës i lejeve të veprimtarisë mund të kërkojë paraqitjen e një raporti auditues nga një ekspert kontabël i autorizuar ose dokumente të përshtatshme nga një bankë. Këto dokumente mund të futen në dokumentacionin lidhur me çështjet e referuara në paragrafin 1.
5. Kërkuesi duhet të paraqesë planbiznesin e ndërmarrjes që mbulon vitin kur kërkohet leja e veprimtarisë, si dhe të paktën dy vitet vijuese. Ky plan duhet të ndajë qartë aktivitetet e transportit hekurudhor nga aktivitetet e tjera të ndërmarrjes.
Veçanërisht duhet të jepen:
a) përshkrimi sasior dhe cilësor i produkteve dhe shërbimeve që do të ofrohen;
b) përshkrimi i pasurive të tundshme dhe të patundshme, sidomos terrene, ndërtesa, linja hekurudhore, stacione, instalime të manovrës, të magazinimit etj., të cilat ndërmarrja i disponon ose do t’i disponojë;
c) mjetet lëvizëse hekurudhore, të cilat ndërmarrja i disponon ose do t’i disponojë;
d) një organigramë dhe një pamje tërësore e personelit në shërbim ose që do të angazhohet në të ardhmen, si dhe kualifikimet e tyre;
e) të dhëna në shifra të të ardhurave dhe të kostove të parashikuara të ndërmarrjes për vitin në vazhdim, si dhe për dy vitet vijuese, duke i ndarë të ardhurat dhe kostot e parashikuara të aktivitetit të transportit hekurudhor nga të ardhurat e shërbimeve të tjera. Nëse këto nuk mund të evidentohen qartësisht atëherë të paraqiten të dhënat vijuese:
i) shuma vjetore e parashikuar për tarifën e përdorimit të infrastrukturës hekurudhore;
ii) vlerësimin e kostos vjetore mesatare për trenkilometër, duke specifikuar shpenzimet e mirëmbajtjes;
iii) investimet e parashikuara dhe financimi i tyre.
6. Ministria, në zbatim të legjislacionit kombëtar ose ndërkombëtar, mund të pranojë ose të kërkojë si provë me shkrim konfirmimin ose garancinë e lëshuar nga subjekti juridik me vetëdeklarim, që ai merr përsipër të mbulojë përgjegjësinë e tij civile në rast aksidenti, sidomos lidhur me udhëtarët, bagazhet, mallrat, postën, të tretët dhe administruesin e infrastrukturës hekurudhore. Kjo garanci pasurore, që përfshin kapitalin e vlefshëm ose rezerva financiare, duhet të jetë në përputhje me dispozitat e ligjit nr.10 076, datë 12.2.2009 “Për sigurimin e detyrueshëm në transport”. Për këtë qëllim subjekti plotëson formularin e vetëdeklarimit sipas aneksit 3 të kësaj rregulloreje.

Neni  8
Plotësimi i kushtit për kompetencën profesionale

1. Kërkesat për kompetencën profesionale plotësohen kur:
a) Personi juridik që kërkon leje veprimtarie ka ose do të ketë organizimin e duhur, njohjen dhe/ose eksperiencën e nevojshme për të ushtruar operacionet e transportit hekurudhor dhe një mbikëqyrje të sigurt dhe efikase lidhur me tipin e operacionit të specifikuar në lejen e veprimtarisë.
b) Ka drejtues veprimtarie, i cili plotëson kërkesat e mëposhtme:
i) reputacionin e mirë;
ii) të ketë përfunduar shkollën e lartë;
iii) të ketë një eksperiencë pune prej të paktën pesë vjetësh në fushën e transportit hekurudhor;
iv) jetë rezident në Shqipëri.
c) Personeli përgjegjës i lëvizjes së trenave dhe mjeteve hekurudhore ka një kualifikim plotësisht të miratuar në fushën e tyre të aktivitetit.
d) Personeli dhe organizimi janë të një natyre të tillë që u sigurojnë shërbimeve të kryera një nivel të lartë sigurie.
3. Respektimi i kërkesave të kualifikimit provohet nëpërmjet paraqitjes së dokumenteve justifikuese korresponduese dhe të procedurave të parashikuara në ligjin nr.9317, datë 18.11.2004 “Kodi Hekurudhor i Republikës së Shqipërisë”, nenit 6 pika 2 dhe neneve 69-73 dhe të akteve nënligjore të hartuara në zbatim të tij.
4. Kërkesa për kompetencë profesionale plotësohet kur kërkuesi provon zotërimin e njohurive të mjaftueshme juridike, tregtare, financiare dhe teknike për ushtrimin e veprimtarisë së transportit hekurudhor.

Neni  9
Plotësimi i kushtit për gjendjen e mirë teknike të mjeteve hekurudhore

1. Kërkesat për zotërimin e mjeteve tërheqëse të transportit hekurudhor dhe të mjeteve të tjera për transportin e udhëtarëve dhe të mallrave sipas numrit dhe gjendjes teknike të kërkuar nga rregullat dhe standardet teknike dhe të sigurisë plotësohen kur kërkuesi ka siguruar inventarin e nevojshëm të mjeteve tërheqëse dhe të vagonëve hekurudhorë, të cilët janë në gjendje të mirë teknike dhe garantojnë zhvillimin normal të aktivitetit të transportit hekurudhor.
2. Gjendja e mirë teknike e mjeteve lëvizëse hekurudhore të transportit të brendshëm hekurudhor provohet kur ato plotësojnë kushtet e përcaktuara në rregulloren “Për kushtet e pranimit teknik dhe të pranimit për shfrytëzim”, të hartuara në bazë të nenit 52 të ligjit nr.9317, datë 18.11.2004 “Kodi Hekurudhor i Republikës së Shqipërisë”. Konfirmimi i gjendjes së mirë teknike kryhet nga Drejtoria e Inspektimit Hekurudhor, sipas procedurave, standardeve dhe periudhave kohore të përcaktuara në rregulloren e përmendur në paragrafin 2 të këtij neni.
3. Gjendja e mirë teknike e mjeteve hekurudhore që do të kryejnë transport hekurudhor ndërkombëtar, provohet kur ato plotësojnë të gjitha dispozitat e rregullave dhe të standardeve teknike ndërkombëtare, të detyrueshme për këtë lloj transporti.

SEKSIONI  III
Lëshimi, refuzimi, pezullimi, heqja dhe modifikimi i lejes sË veprimtarisë

Neni  10

A) Lëshimi i lejes së veprimtarisë
1. Leja e veprimtarisë i jepet personit juridik kur ai plotëson të gjitha kriteret e përcaktuara në seksionin II (reputacioni i mirë, gjendja e përshtatshme financiare, kompetenca profesionale, zotërimi i mjeteve tërheqëse dhe lëvizëse hekurudhore në gjendjen e kërkuar teknike).
2. Leja e veprimtarisë dhe leja e operimit për ushtrimin e aktivitetit të transportit hekurudhor nuk mund të transferohet nga titullari i saj te një person tjetër juridik.
3. Në rast se personi juridik, titullar i një lejeje veprimtarie, ndryshon emrin, e vërtetuar kjo nga Qendra Kombëtare e Regjistrimit ose me çdo dokument tjetër, me kërkesë të tij kryhet zëvendësimi përkatës i lejes së veprimtarisë me të njëjtin afat vlefshmërie dhe me një numër tjetër identifikimi, duke arkivuar dokumentacionin e vjetër.
4. Leja e veprimtarisë anulohet edhe me kërkesë të transportuesit hekurudhor, mbajtës i lejes, i cili duhet të paraqesë datën e ndërprerjes së veprimtarisë dhe arsyet e kësaj ndërprerjeje. Në këtë rast, autoriteti përgjegjës i lejeve të veprimtarisë njoftohet zyrtarisht të paktën 2 muaj përpara.
5. Formati tip i një lejeje veprimtarie është sipas aneksit 2 të kësaj rregulloreje dhe ka ngjyrë të kaltër.
B) Refuzimi i kërkesës për pajisjen me lejen e veprimtarisë.
1. Refuzimi i kërkesës për pajisjen me leje veprimtarie për ushtrimin e aktivitetit të transportuesit hekurudhor kryhet kur:
a) personi juridik që aplikon nuk plotëson të gjitha kriteret e përcaktuara në seksionin II (reputacioni i mirë, gjendja e përshtatshme financiare, kompetenca profesionale, zotërimi i mjeteve tërheqëse dhe lëvizëse hekurudhore në gjendjen e kërkuar teknike);
b) personi juridik që aplikon ka paraqitur dokumentacion jokorrekt në lidhje me të dhënat e kërkuara për marrjen e lejes së veprimtarisë;
c) personi juridik nuk plotëson kërkesat për rinovim të lejes së veprimtarisë të përcaktuara në këtë rregullore;
d) personi juridik që riaplikon në të kaluarën, ka kryer shkelje të ligjit nr.9317, datë 18.11.2004 “Kodi Hekurudhor i Republikës së Shqipërisë”, të akteve nënligjore të transportit hekurudhor, si dhe akteve të tjera ligjore të parashikuara në legjislacionin e punës, të sigurimeve shoqërore dhe të tatim-taksave.
2. Çdo refuzim i kërkesës për t’u pajisur me leje veprimtarie për ushtrimin e aktivitetit të transportit hekurudhor duhet të motivohet.
C) Pezullimi i lejes së veprimtarisë
Autoriteti përgjegjës i lejeve të veprimtarisë mund ta pezullojë atë, duke ndërprerë për një periudhë të caktuar kohe veprimtarinë e transportuesit hekurudhor kur:
1. Pezullimi kërkohet me vendim gjykate, deri në marrjen e vendimit përfundimtar.
2. Ka informacione të besueshme dhe dyshime serioze që vazhdimi i veprimtarisë mund të cenojë sigurinë e lëvizjes së trenave, të jetës së udhëtarëve dhe të mallrave, të ruajtjes së pronës dhe mbrojtjes së mjedisit, të plotësimit të standardeve dhe të kushteve teknike dhe të marrëveshjeve ndërkombëtare, në të cilat Republika e Shqipërisë është palë. Pezullimi zgjat deri në verifikimin e informacioneve dhe marrjen e vendimit përfundimtar.
D) Heqja e lejes së veprimtarisë
Heqja e lejes së veprimtarisë kryhet nga autoriteti përgjegjës i lejeve të veprimtarisë që e ka lëshuar atë kur:
1. Transportuesi hekurudhor, i pajisur me leje veprimtarie, nuk plotëson kriteret e përcaktuara në seksionin II (reputacioni i mirë, gjendja e përshtatshme financiare, kompetenca profesionale, zotërimi i mjeteve tërheqëse dhe lëvizëse hekurudhore në gjendjen e kërkuar teknike).
a) Në rastin e mosplotësimit të nenit 7 të kësaj rregulloreje (gjendja e përshtatshme financiare), transportuesit hekurudhor i jepet një afat deri në 12 muaj për të paraqitur një plan biznesi, që të vërtetojë se gjendja e tij financiare në të ardhmen do të jetë e mirë. Nëse autoriteti përgjegjës i lejeve të veprimtarisë nuk bindet që ekziston mundësia realiste e ristrukturimit të kënaqshëm financiar, atëherë brenda 15 ditëve njofton transportuesin hekurudhor për heqjen e licencës.
b) Në rast mosplotësimi të nenit 8 të kësaj rregulloreje (kompetenca profesionale), atëherë transportuesit hekurudhor i jepet një afat deri në 3 muaj për zëvendësimin e punonjësve që nuk plotësojnë kushtet përkatëse të kompetencës profesionale dhe zëvendësimin e tyre me punonjës të tjerë.
2. Transportuesi hekurudhor e transferon lejen e veprimtarisë te një person tjetër juridik.
3. Transportuesi hekurudhor që zotëron një leje veprimtarie nuk respekton dispozitat e ligjit nr.9317, datë 18.11.2004 “Kodi Hekurudhor i Republikës së Shqipërisë” dhe të akteve nënligjore të nxjerra në zbatim të tij.
4. Transportuesi hekurudhor, që zotëron një leje veprimtarie për transportin e udhëtarëve dhe të bagazheve, kryen shkelje të rënda lidhur me detyrimet e parashikuara për këtë shërbim në rregulloret përkatëse që kanë lidhje veçanërisht me realizimin dhe zbatimin e grafikut të lëvizjes së trenave, krijimin e kushteve të përshtatshme të komoditetit dhe të sigurisë në trenat e udhëtarëve, zbatimi i kontratës së transportit, trajtimi i bagazheve etj.
5. Transportuesi hekurudhor, që zotëron një leje veprimtarie kryen shkelje të përsëritura lidhur me sigurinë hekurudhore, gjendjen teknike të mjeteve tërheqëse e vagonëve, orëve të punës dhe të pushimit të drejtuesve të lokomotivave dhe të personelit tjetër shoqërues të trenave, si dhe të kushteve të tjera që janë përshkruar në lejen e veprimtarisë. 

6. Transportuesi hekurudhor, që zotëron një leje veprimtarie për transportin e udhëtarëve, nuk fillon aktivitetin brenda 60 ditëve nga data e marrjes së lejes së veprimtarisë, ose ndërpret aktivitetin për më shumë se 30 ditë në transportin e brendshëm dhe 15 ditë në transportin hekurudhor ndërkombëtar.
7. Kur transportuesi hekurudhor, që zotëron një leje veprimtarie për transportin e mallrave, ka ndërprerë aktivitetin e tij gjatë 6 muajve ose nuk ka filluar aktivitetin 6 muaj pas dhënies së lejes, atëherë autoriteti përgjegjës i lejeve të veprimtarisë mund të vendosë që leja t’i hiqet dhe të bëhet objekt i një kërkese të re miratimi.
E) Modifikimi i lejes së veprimtarisë
1. Nëse një transportues hekurudhor që zotëron një leje veprimtarie parashikon të modifikojë ose të zgjerojë aktivitetet e tij në mënyrë të konsiderueshme, atëherë leja e veprimtarisë duhet t’i nënshtrohet rishqyrtimit nga autoriteti përgjegjës i lejeve të veprimtarisë.
2. Në rast modifikimi që prek situatën juridike të një transportuesi hekurudhor, sidomos në rastin e shkrirjes apo të marrjes së kontrollit, autoriteti përgjegjës i lejeve të veprimtarisë mund të vendosë që leja duhet të bëhet objekt i një kërkese të re miratimi. Transportuesi hekurudhor në fjalë mund të vazhdojë aktivitetin e tij transportues, të paktën për aq kohë sa autoritetit përgjegjës të lejeve të veprimtarisë i konfirmohet moscenimi i sistemit të sigurisë. 

Pavlefshmëria e zëvendësimi i lejes së veprimtarisë

1. Leja e veprimtarisë është e pavlefshme kur:
a) i ka përfunduar afati;
b) në të janë bërë të palexueshme ose mungojnë specifikimet e mëposhtme:
i) emri i shoqërisë dhe adresa e selisë;
ii) nënshkrimi i autoritetit përgjegjës të lejeve të veprimtarisë dhe vula përkatëse;
iii) data e fillimit dhe e përfundimit të periudhës së vlefshmërisë.
2. Zëvendësimi i lejes së veprimtarisë kryhet me kërkesë të titullarit të saj për rastet kur deklarohet e humbur, e vjedhur, e shkatërruar ose kur ka humbur vlefshmërinë sipas shkronjës “b” të pikës 1 të këtij neni.
3. Transportuesit hekurudhor që kërkon zëvendësimin e lejes së veprimtarisë sipas paragrafit 2 të këtij neni, i jepet një leje e përkohshme veprimtarie njëmujore nga autoriteti përgjegjës i lejeve të veprimtarisë për vazhdimin e aktivitetit deri në kryerjen e verifikimeve të nevojshme. Leja e përkohshme lëshohet vetëm një herë.
4. Pas kryerjes së verifikimeve, lëshohet një leje tjetër veprimtarie me të njëjtën përmbajtje, por me një numër tjetër identifikimi.
5. Leja e përkohshme e veprimtarisë me afat njëmujor për vazhdimin e aktivitetit jepet nga autoriteti përgjegjës i lejeve të veprimtarisë edhe në rastet e rinovimit të lejes, kur vonesat në rinovim nuk janë përgjegjësi e kërkuesit dhe rrezikojnë ndërprerjen e aktivitetit.

Vlefshmëria e lejes së veprimtarisë

1. Leja e veprimtarisë është e vlefshme për një afat pesëvjeçar dhe brenda kësaj periudhe transportuesi hekurudhor duhet të plotësojë në vijimësi detyrimet e parashikuara nga kjo rregullore. Megjithatë autoriteti përgjegjës i lejeve të veprimtarisë rishqyrton plotësimin periodik të të gjitha kritereve të përcaktuara në seksionin II dhe të realizimit të sigurt të operacioneve të shfrytëzimit hekurudhor në intervale të rregullta prej dy vjetësh.
2. Leja e operimit, kur nuk ka një marrëveshje bilaterale në fuqi, është e vlefshme për një afat trevjeçar ose ka një kohëzgjatje në përputhje me afatin e përcaktuar në marrëveshjet dypalëshe shtetërore në fushën e transportit hekurudhor.

Neni 13

1. Përveç kritereve të përcaktuara nga kjo rregullore, transportuesi hekurudhor, gjithashtu, është i detyruar të zbatojë dispozitat e legjislacionit kombëtar dhe aktet nënligjore të nxjerra nga ministri, sidomos lidhur me:
a) kërkesat teknike dhe operacionale specifike për shërbimet hekurudhore;
b) kërkesat e sigurisë që zbatohen ndaj personelit, mjeteve lëvizëse dhe organizimit të brendshëm të transportuesit hekurudhor;
c) dispozitat lidhur me shëndetin, sigurinë, kushtet sociale dhe të drejtat e punonjësve dhe të konsumatorëve;
d) kërkesat e zbatueshme ndaj të gjithë transportuesve hekurudhorë në fjalë, të destinuara për të ofruar përparësi ose një mbrojtje ndaj konsumatorëve.

SEKSIONI  IV
Procedurat për dhënien e lejeve tË veprimtarisë Së transporteve hekurudhore

1. Dokumentacioni i plotë i përgatitur në bazë të dispozitave të kësaj rregulloreje për marrjen e lejeve të veprimtarisë për ofrimin e shërbimeve të transportuesit hekurudhor shqyrtohet dhe trajtohet nga sektori i licencimit të transportit në ministri, i cili ka të drejtën e komunikimit zyrtar me kërkuesin për plotësimin e dokumentacionit e deri në marrjen e lejes së veprimtarisë.
2. Dokumentet quhen zyrtarisht të dorëzuara, duke filluar nga data që kërkuesi i ka plotësuar ato në përputhje me kërkesat e kësaj rregulloreje dhe ato janë protokolluar në sektorin e licencimit të transportit. Ky sektor ka të drejtë të kërkojë dokumentacion plotësues për verifikim dhe jep të gjitha sqarimet e nevojshme për plotësimin e dokumentacionit të domosdoshëm.
3. Data e dhënies së lejes së veprimtarisë është data e protokollimit të saj, pas nënshkrimit nga ministri ose nga personat e autorizuar prej tij.
4. Sektori i licencimit të transportit në ministri përgatit materialin për dhënien e lejes së veprimtarisë vetëm për ata persona juridikë, të cilët kanë plotësuar dokumentacionin sipas kërkesave të kësaj rregulloreje. Materiali i përgatitur për lejen e veprimtarisë kthehet në vendim pasi miratohet nga ministri. Vendimi bëhet në dy kopje.
5. Sektori i licencimit të transportit në ministri duhet t’i japë përgjigje subjektit për miratimin ose jo të kërkesës brenda 30 ditëve nga data e dorëzimit të dokumenteve.
6. Në rast se subjektit i refuzohet kërkesa për marrjen e lejes së veprimtarisë/lejes së operimit, atëherë atij i lind e drejta e ankimimit të refuzimit brenda 15 ditëve pasi ai ka marrë njoftimin me shkrim për mosmiratimin e kërkesës. Ankimimi bëhet me shkrim.
7. Ministria shqyrton ankimimin e subjektit dhe del me një vendim brenda një muaji pas datës së depozitimit të ankimimit.
8. Në rastin e mosveprimit nga ana e administratës (mosdhënien e përgjigjes), 3 muaj nga data e dorëzimit të dokumenteve, leja e veprimtarisë/leja e operimit konsiderohet e miratuar. Ministria duhet të pajisë subjektin me dokumentet e kërkuara.

Leje e operimit për subjektet e huaja të transportit për të operuar në rrjetin hekurudhor shqiptar

1. Subjekteve transportuese të shteteve të huaja të pajisura me lejen përkatëse të veprimtarisë në shtetin ku janë regjistruar, me të cilin është nënshkruar marrëveshje dypalëshe shtetërore në fushën e transportit hekurudhor, pas kërkesës që autoriteti kompetent i atij shteti i drejton autoritetit tonë përgjegjës të lejeve të veprimtarisë (Ministrisë) dhe pas marrjes së miratimit nga administruesi i infrastrukturës hekurudhore për kapacitetet disponuese hekurudhore, Drejtoria e Licencimit në Ministri u lëshon lejen e operimit për territorin shqiptar.
2. Në raste të veçanta, leja e operimit lëshohet sipas procedurës së mësipërme edhe për subjekte të regjistruara në shtete të huaja, me të cilat nuk janë nënshkruar marrëveshjet përkatëse dypalëshe.
3. Formati i lejes së operimit është sipas aneksit 6 të kësaj rregulloreje.

Neni  16

Dokumentacioni që subjekti do të duhet të paraqesë për pajisjen me leje veprimtarie për ushtrimin e aktivitetit të transportuesit hekurudhor është në aneksin I bashkëlidhur kësaj rregulloreje.

Neni  17
Transporti i mallrave të rrezikshme brenda vendit

1. Veprimtaria e transportit hekurudhor të mallrave të rrezikshme brenda vendit ushtrohet nga transportuesit hekurudhorë që kanë në fushën e veprimtarisë së tyre transportin e këtyre mallrave. 
2. Punonjësit e subjektit juridik që do të merren me transportin e mallrave të rrezikshme duhet të kenë njohuri të plota mbi rregulloren për transportin hekurudhor të mallrave të rrezikshme, të hartuar në përputhje me pikën 2 të nenit 66 të ligjit nr.9317, datë 18.11.2004 “Kodi Hekurudhor i Republikës së Shqipërisë”. Subjekti, së bashku me dokumentet e tjera, paraqet vërtetimin e vetëdeklarimit, për plotësimin e njohurive të domosdoshme të rregullave të transportit dhe të trajtimit të mallrave të rrezikshme.
3. Subjektet juridike që kryejnë transportin hekurudhor të mallrave të rrezikshme, duhet të kenë në pronësi ose të kenë marrë me qira inventarin e duhur të mjeteve hekurudhore për këtë lloj transporti. Mjetet duhet të pajisen me certifikatën përkatëse nga ana e Drejtorisë së Inspektimit Hekurudhor me anë të së cilës tregohet se ato plotësojnë kushtet e rregullores së transportit të mallrave të rrezikshme ose të RID-it.
4. Mjetet duhet të pajisen me certifikatën përkatëse nga ana e Institutit të Enëve nën Presion.

Neni  18
Dispozita përfundimtare

1. Për të pretenduar të drejtën e hyrjes në rrjetin hekurudhor shqiptar dhe për të ofruar shërbimet e transportit, çdo transportues hekurudhor duhet të posedojë lejen përkatëse të veprimtarisë, të lëshuar në bazë të kësaj rregulloreje.
2. Leja e veprimtarisë së transportuesit hekurudhor nuk i jep atij automatikisht të drejtën për të hyrë në rrjetin hekurudhor shqiptar.
3. Përveç lejes së veprimtarisë dhe në mënyrë që transportuesi hekurudhor që ka leje të mund të përdorë infrastrukturën hekurudhore duhet:
a) të disponojë një certifikatë sigurie, me anë të së cilës do të garantojë që ai ka krijuar sistemin e tij të administrimit të sigurisë dhe se do të përmbushë kërkesat e përmendura në specifikimet teknike të ndërveprimit ose në rregullat kombëtare të sigurisë me qëllim operimin e sigurt në rrjetin hekurudhor.
Certifikata e sigurisë do të lëshohet nga Drejtoria e Inspektimit Hekurudhor (DIH), pas aplikimit të bërë nga ana e transportuesit hekurudhor. 
Certifikata e sigurisë duhet të përmbajë:
i) pjesën A - që konfirmon pranimin e sistemit të administrimit të sigurisë së transportuesit hekurudhor, i cili duhet të jetë në përputhje me ligjin e sigurisë;
ii) pjesën B - që konfirmon pranimin e rregullave kombëtare/ndërkombëtare të sigurisë për kushte specifike të nevojshme për një transport të sigurt në rrjetin kombëtar nga ana e transportuesit hekurudhor. Kushtet mund të përfshijnë rregullat kombëtare/ndërkombëtare të sigurisë, pranimin e certifikimit të personelit dhe konfirmimin e blerjes së mjeteve lëvizëse hekurudhore që do të përdoren nga transportuesi.
b) DIH i lëshon certifikatën e sigurisë transportuesit hekurudhor vetëm pasi shqyrton dhe kontrollon dokumentacionin e plotë lidhur me:
i) krijimin dhe organizimin tërësor të sistemit të sigurisë së transportuesit hekurudhor; 
ii) pajisjen e punonjësve me dëshmitë përkatëse të aftësisë profesionale;
iii) kontrollin e gjendjes teknike të mjeteve lëvizëse të transportuesit hekurudhor të licencuar, me qëllim që ato të plotësojnë rregullat kombëtare në fushën e sigurisë.
Formatet e certifikatës së sigurisë për pjesët A dhe B janë sipas formularëve të anekseve 7 dhe 8 të kësaj rregulloreje.
c) të lidhë kontratë me administruesin e infrastrukturës hekurudhore (ndërmarrjen për mirëmbajtjen dhe menaxhimin e infrastrukturës hekurudhore) për sigurimin e rrugëkalimeve në grafik të trenave që ai parashikon të lëvizë gjatë periudhës së vlefshmërisë së lejes së veprimtarisë.

Ministri i Punëve Publike dhe Transportit
Sokol  Olldashi
